નવરાશ એ કોઈ ખાલી જગ્યા નથી અને માટે એ ખાલી જગ્યા પૂરવાની નથી. નવરાશ એ આપણી કમાણી છે. કમાણી બહુ ઓછા લોકો કરી શકે છે એવું નથી. આપણા ધ્યાનમાં નથી. દુનિયામાં મોટા ભાગના લોકો પોતાને માટેની નવરાશ ગમે તેમ કરીને કમાઈ જ લે છે. પૂરપાટ વહેતા સમયધનમાંથી એ થોડી ‘રકમ’ તારવી લે છે. આવી આ મહામૂલી રકમ જેની પાસે ન હોય તે આત્મદોષિત અને નિર્ધન છે. નવરાશમાં કોઈ મહાન ઉપક્રમો આદરવાના નથી. બસ, માત્ર નવરાશ જ લેવાની છે. જો એ નિત્ય મેળવી શકાય તો જ એની મઝા છે. સપ્તાહમાં એક રજા જે આપવામાં આવી છે તે કેલેન્ડર કૃપા તો એમને માટે છે જેમને દરરોજ થોડી-થોડી નવરાશ રળતાં આવડતું નથી. એવા કામદારો પણ છે જેમને અલગથી એક આખો દિવસ આપવામાં આવ્યો છે. એ રહસ્ય તો તેઓ જ જાણે છે કે એવી એ રજાના દિવસે પણ તેઓને આપણે કહીએ છીએ તેવી નવરાશ મળે છે કે નહીં?!